khistorydata/jeongjo-sjw-relations huggingface dataset:
정조 0년
丙申五月十五日卯時。梓宮親書上字。望奠陪祭入侍時。行都承旨徐浩修。左承旨洪國榮。右承旨李秉鼎。左副承旨徐有慶。右副承旨申大升。同副承旨李商巖。記事官尹翊東。假注書徐龍輔。記事官朴聖鉉朴祐源。都廳李秉模林得浩。以次陪進。上自廬次。詣殯殿中排設廳。視膳訖。行望奠。儀註上同浩修曰。莫重進香。祭酒未及備待。致有臨時窘束之弊。該寺提調。不可無飭。推考警責。何如。上曰。依爲之。出擧條上曰。望奠行禮之時。通禮不卽待令。當該通禮汰去。出榻敎祭酒不卽待令。當該進排官。令該府處之。出榻敎上入東挾門。諸臣隨入。上親書字。上出自東挾門。復就板位。上俯伏哭。在位者皆哭。上止哭。還廬次。諸臣以次退出。
정조 0년
丙申五月十五日辰時。上御廬次。藥房提調副提調上諡都監都廳。同爲入侍時。提調徐命善。左承旨洪國榮。假注書徐龍輔。記事官朴聖鉉朴祐源。醫官方泰輿。上諡都監都廳柳義養徐有防。以次進伏訖。上曰。國葬都監都廳。石材已爲治之乎。有防曰。石手不足。故自昨夜始役矣。上曰。着實董役。可也。上曰。延福殿奉安時。王后神輦。宮人不必侍衛。追崇都監都廳。以此知悉。班次圖。勿爲磨鍊。可也。有防義養。先退。命善曰。二神交濟湯則自明日當停止。臣等日前相議于醫官輩。則加減心腎湯前方中。加陳皮一錢。貝母七分。進御。則好矣。上曰。依爲之。自明日煎入。出榻敎命善曰。今日當診候乎。上曰。診候姑置之。命善先退。上曰。他承旨與領相入侍。賤臣承命而出。與領議政金陽澤。右承旨李秉鼎進伏。國榮先退。陽澤曰。夜間聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。陽澤曰。臣俄伏見榻前所下敎。湯劑。自明日以心腎湯爲定矣。上曰。唯。陽澤曰。臣等以沐浴之請。連日仰陳。兪音尙靳。輿情之憤。已無可言。而國體之壞損。莫甚於此。臣等實未知殿下。何所持難。而使亘萬古所無之妖逆。尙今假息乎。上曰。尙今靳允。予意有在。設令允從。因山前施律。有所不忍故也。陽澤曰。聖敎至此。臣益不覺聖意之所在矣。文女之罪惡。如彼彰著。則是不可一刻容息於覆載之間。豈可待因山之久乎。秉鼎曰。聖敎以因山前爲持難。惟彼文女。實是先大王之罪人。宗社之罪人。則何必待因山之有也。上曰。已諭於庭請之批。卿等止之。陽澤曰。文女之罪惡如彼。而尙未施律。實未知聖意之攸在矣。命陽澤先退。命讀政院啓辭。上曰。都承旨入侍承批。賤臣承命而出。與行都承旨徐浩修進伏。命秉鼎書批答。浩修曰。今日百官三司。實出輿憤之所激。則兪音之尙靳。未免失刑。伏願更加三思。上曰。旣諭於庭請之批。勿復瀆擾焉。命浩修先退。上曰。魂殿都監都廳入侍。賤臣承命而出。與魂殿都監都廳林得浩。進伏。上曰。中排設廳滲漏處。盡爲修改乎。得浩曰。盡爲修改矣。命退。諸臣以次退出。
정조 0년
丙申五月十五日申時。上御陶遂椽。右承旨入侍時。右承旨李秉鼎。假注書徐龍輔。記事官朴聖鉉朴祐源。以次進伏訖。命書傳敎曰。景慕宮移奉時。班次圖。依追崇都監例。其令圖進事。分付上諡都監。又命書傳敎曰。明日。景慕宮改建吉日云。該都監堂上。似當進去役處。木物有下敎事。營造堂上鄭民始。明日次對後來待。又命書傳敎曰。大行大王挽章文。不但寫役之窘速。盡納則例有粧冊謄入之事。分付都監。從速製進之意。知委諸製述官。又命書傳敎曰。思效塵刹之報。固不可責之於廝役之賤。而亦具秉彝。則其所不法。豈至於此乎。徐完碩。旣已發配。今無可論。而雖無犯罪。已不似。況所犯如彼乎。別軍職徐完碩汰去事。分付政曹。又命書傳敎曰。延福殿奉安時。內外殿侍衛。雖用象生之例。而王后神轝。宮人侍衛。與因山時有異。勿爲磨鍊於班次圖事。分付追崇都監。又命書傳敎曰。聞兩銓長所奏。來朔都政。將欲如例云矣。意則都政非散政比。恭默之時。凡係朝會。皆在停閣中。退定於卒哭後。更考顯廟初服。宋先正。以銓長行都政。則或爲可據之例耶。其令該曹。問議大臣。明日次對稟處。又命書傳敎曰。兵判旣承筵敎。宣傳官權邁陞六調用事。分付。上曰。大提學齋室扁名。拈得與否知入。賤臣承命而出。還奏曰。以陶遂椽拈得云矣。命書傳敎曰。在前齋殿。皆命扁名。新建齋室。以陶遂椽命名。左承旨。今日書進事。分付。命退。承史以次退出。
정조 0년
丙申五月十五日申時。上御廬次。藥房副提調。持湯劑入侍時。副提調洪國榮。記事官尹翊東。記事官朴聖鉉。記事官朴祐源。醫官慶絢。以次進伏訖。國榮。請進湯劑。上進御訖。上曰。大臣將請對乎。國榮曰。然矣。上曰。注書出去而廳。注書使之入侍。賤臣承命出傳。仍先退。
정조 0년
丙申五月十五日申時。上御陶遂椽。禮房承旨入侍時。左承旨洪國榮。假注書徐龍輔。記事官朴聖鉉朴祐源。以次進伏。命書傳敎曰。次對。明日爲之。上曰。吏兵判入侍。賤臣承命而出。與行吏曹判書徐命善。兵曹判書李徽之。進伏。上曰。都政與散政有異。方在恭默之中。凡係朝會。皆在停閣之中。予意則來月都政。欲爲退定於卒哭之後。兩銓官之意。何如。徽之曰。此則有已行之例矣。上曰。誰也。徽之曰。曾宣廟登極之年。先正臣宋浚吉。以銓長爲都政於因山前矣。命善曰。旣有先正已行之例。則今不必退定矣。上曰。同春文集持入。上曰。在前齋殿。皆命扁名。如先朝恭默閣。是也。今又新建齋閣。而姑未命名。兵判出去後。拈得齋名。可也。上曰。濟州奉命宣傳官權邁。千里鯨濤。善爲往返。宜有嘉償之道。自卿曹陞六。可。命退。諸臣以次退出。
정조 0년
丙申五月十五日酉時。夕奠陪祭入侍時。同副承旨李商巖。假注書徐龍輔。記事官朴聖鉉朴祐源。都廳李秉模。以次陪進訖。上自廬次。詣殯殿中排設廳。視膳訖。行夕奠。儀註上同上還廬次。諸臣以次退出。
정조 0년
行都承旨徐浩修坐。左承旨洪國榮藥院直。右承旨李秉鼎坐。左副承旨徐有慶坐直。右副承旨申大升坐直。同副承旨李商巖坐。注書一員未差尹翊東藥院直。假注書徐龍輔仕直。事變假注書魚錫光偕來進。
정조 0년
傳于申大升曰。大臣備局堂上引見。
정조 0년
事變假注書望。魚錫光偕來。代尹九宗爲假注書。
정조 0년
備邊司薦望。李瀰爲江華留守。李邦綏爲統制使。
정조 0년
李商巖。以吏曹言啓曰。承文院判校朴孝參。除授後過限未肅拜。依例改差。何如。傳曰。允。
정조 0년
李秉鼎。以義禁府言啓曰。行副司直尹光紹投畀事。承傳啓下矣。尹光紹。全羅道靈岩郡投畀。而以承傳內辭意。具罪目。依例發遣府書吏。押送配所。何如。傳曰。允。
정조 0년
大司諫洪檍疏曰。伏以臣於昨日入侍前席。粗陳沐浴之義。而方寸掩抑。言語拙澀。未蒙兪音。伈伈退出。終宵繞壁。幾乎成疾。噫嘻痛矣。三百年宗社。殆將殄覆於文女之手。而幸而獲有今日者。莫非先大王至仁至明之德也。其凶圖陰謀之節節叵測者。卽諸臣之所未敢知。而殿下。旣已洞悉之矣。諸臣之所未及言。而殿下。旣已洞諭之矣。及其三司百官之一辭請討也。乃反經日靳兪。使極惡妖逆。尙假息於覆載之間者。古今天下。寧有是哉。伏願殿下。快揮乾斷。亟行王法。無小顧慮焉。噫。彼厚謙。亦一天地間妖物也。渠以海曲稚兒。倖屬貴近。年纔成童。奸竅已穿。其母則長處禁中。姿行威福。內外交煽。無所不至。利之所在。一世趨風。托身射利。寔繁其徒。而若其深締固結。潛誘陰圖。助成氣焰。至於滔天者。未有如申晦申光綏之設心至巧。用意至憯者也。噫。台扉禁臠。富貴極矣。更何求爲。乃忍此黨惡負國之事乎。厚謙之積成許多罪惡。做出幾層變怪者。無非其叔姪之所挑發而慫慂也。至於尹養厚輩之夤緣諂附。糾結聲勢者。莫不爲之根柢。助其羽翼。則當厚謙討罪之時。平日黨與。次第鋤治。而彈文不及。威罰不加。公議之駭惋。固已極矣。至其貪淫縱恣之狀。猶屬細故。臣不欲索言。而西米萬斛。盡歸宮家之私橐。園洞民舍。半入相門之竝占。爲媚妖兒。桂坊之薦。至托以輔導。廣開賂門。邊閫之除。輒出於親昵。文衡秉筆。有礙獨斷。則當面斥退。無所顧忌。武臣擢秩。亦非常格。而挾私薦引。有駭聽聞。及夫向來之重卜。豈敢抗顔行公。而適値罔極之會。冒沒摠護之任。相地山陵。何等至重。而誤薦庸技。幾僨大事。噫。彼頂踵毛髮。莫非先王之賜。而終事之地。不誠無狀。乃忍如此。則他尙何說。乃者薄罷之典。雖出懲勵之聖意。而論其罪犯。不可止此。伏願殿下。先自貴始。嚴加處分。使黨惡負國之類。有所懲畏焉。又有公議之不可已者。前參判尹光紹。以妖纉爲兄。逆述爲舅。干連鞫獄。竄配經年。終荷先大王好生之德。得以宥還。則在渠之道。固當沒齒含恩。縮首訟愆。而乃敢出沒京輦。陰事厚謙。銀臺亞卿。揚揚冒進。惟意跳跟。全無畏懼。祖述凶論。詆辱先正。無所不至。此非世道之細憂。有不容置而不論。臣謂尹光紹。亟施屛裔之典。斷不可已也。臣無任激切屛營祈懇之至。答曰。省疏具悉。所陳精白。辭理俱到。予所以嘉爾者。近日公車之章。不違無大同之議。而着題着緊。莫若爾章。然彼相臣之失。雖如彼之甚。而位在大官。則亦不可輕易處之。當問於賓對時。下敎矣。爾亦進參焉。
정조 0년
江華留守洪樂命疏曰。伏以居諸迅邁。奄經公除。旬朔屢更。又過望奠。仰惟聖孝哀慕。益復罔極。仍念臣稟賦虛脆。夙嬰奇疾。風濕熒眩。歲月以深。待罪見職。周年之間。又爲瘴霧所襲。轉輾沈痼。忽於日者。晨起而蹶。左體不遂。床笫凜凜。鍼藥罔功。遽作癃癈。臣實自悼。況今本府進香之期不遠而無路駿奔。長寧殿修改之役方張而末由董飭。義分都虧。罪戾交積。臣於是乎惶恐戰慄。有未暇自悼其癃癈矣。若不及今變通。則必致萬萬狼狽。玆不得不疾聲哀籲於嚴廬之下。伏乞聖慈。天地父母。俯垂矜諒。亟遞臣職。俾莫重之事。無至窘急。仍治臣瀆擾之罪。以肅朝綱焉。臣無任屛營祈懇之至。答曰。省疏具悉。所陳若此。特爲許解焉。
정조 0년
丙申五月十六日卯時。朝奠陪祭入侍時。行都承旨徐浩修。假注書徐龍輔。記事官朴聖鉉朴祐源。都廳李秉模以次進伏訖。上自廬次。詣殯殿中排設廳。視膳訖。行朝奠。儀註上同上還廬次。諸臣以次退出。
정조 0년
丙申五月十六日卯時。上御廬次。左承旨入侍時。左承旨洪國榮。假注書徐龍輔。記事官朴聖鉉朴祐源。以次進伏訖。命讀大司諫洪檍上疏賜批。上曰。都承旨入侍。賤臣承命而出。與行都承旨徐浩修進伏。上曰。每於朝晡哭。諸承旨皆同參乎。浩修曰。然矣。而考之丁丑謄錄。朝哭則諸承旨竝參。晡哭則只承旨一員進參矣。上曰。然則今亦依此爲之。浩修曰。因山前則諸承旨。當除服制式暇。而今日左副承旨右副承旨。皆以式暇。不爲仕進。此後則依定式。除服制式暇。今日式暇承旨。竝卽牌招。何如。上曰。依爲之。出榻敎命退。承史以次退出。
정조 0년
丙申五月十六日午時。上御廬次。左承旨入侍。戶曹參議追後入侍時。左承旨洪國榮。記事官尹翊東。記事官朴聖鉉朴祐源。以次進伏訖。上命國榮書傳敎曰。統制三道。雖非趙𡷗。豈無其人。而三次仍任。予則曰。朝廷之綱掃矣。況登諸臺章。又豈可仍置。統制使趙𡷗罷職。以警他武弁。又命書傳敎曰。廟薦皆令趁卽擧行。又命書江華留守洪樂命上疏批答。上詣陶遂椽。諸臣陪從。上曰。戶曹參議入侍。賤臣承命召入。戶曹參議鄭民始進伏。上曰。工役將至幾何。民始曰。奎章閣則六月內。可訖役矣。上還詣廬次。諸臣以次退出。
정조 0년
丙申五月十六日申時。上詣殯殿。夕上食行禮時。上具祭服。詣內廬次。左副承旨徐有慶。記事官尹翊東。記事官朴聖鉉。記事官朴祐源。殯殿都廳李秉模。以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位盥洗訖。就版位西向立。待正時入。上跪俯伏哭。諸臣俯伏版位左。北向哭。上止哭俯伏興。詣罇所西向立。親審斟盞訖。仍詣香案前跪。三上香訖。挾侍進盞。上獻盞訖。俯伏興。詣床卓前。親行正箸。仍詣版位俯伏哭。諸臣隨哭。上止哭俯伏興。詣床卓前。親行進茶訖。還詣廬次。命諸臣入侍。諸臣以次進伏訖。上命有慶。書傳敎曰。備局有司堂上蔡濟恭。再明與戶判入侍。上曰。注書則出去。而右承旨及廳注書。使之入侍。賤臣承命出傳。仍先退。
정조 0년
丙申五月十六日申時。上御廬次。副提調持湯劑入侍時。左承旨洪國榮。假注書徐龍輔。記事官朴聖鉉朴祐源。醫官方泰輿。以次進伏訖。國榮曰。俄者偕來史官。有罷職之命矣。偕來所。何注書進去乎。上曰。事變注書進去。出榻敎上曰。俄者崔東岳處分矣。崔東岳之行事。承宣亦多聞之乎。國榮曰。聞之矣。其放恣驕侈之狀。不可一一枚擧。而以其近年之行事言之。其在平安兵使之時。橫奪閭家之婦女。至今西民。切齒痛心矣。命退。諸臣以次退出。
정조 0년
行都承旨徐浩修病。左承旨洪國榮藥院進。右承旨李秉鼎坐。左副承旨徐有慶坐。右副承旨申大升坐直。同副承旨李商巖坐直。注書一員未差尹翊東仕。假注書徐龍輔仕直。事變注書尹九宗仕。
정조 0년
傳于徐有慶曰。左承旨入侍。
정조 0년
傳于申大升曰。藥房提調持心腎湯入侍。
정조 0년
李商巖啓曰。左邊捕盜大將李邦綏。移拜統制使矣。在前如此之時。有他邊大將兼察之例。今番則何以爲之。敢稟。傳曰。右邊捕將兼察。
정조 0년
兵曹口傳政事。李漢膺爲左邊捕盜大將。李柱國爲陪往大將。
정조 0년
李商巖啓曰。新除授左邊捕盜大將李漢膺。卽爲牌招。命召及大將牌傳令牌傳授。何如。傳曰。允。
정조 0년
大司憲李聖圭。大司諫洪檍。應敎李秉模。副應敎李敬養。掌令柳榮鎭鄭宇淳。獻納李儒慶。校理尹弘烈。正言洪樂淵姜。修撰李在學啓曰。請文女按律處斷。又啓曰。請厚謙快正王法。其母依律處斷。又啓曰。請礪山府竄配罪人洪麟漢。絶島安置。又啓曰。請削職人申晦。亟施門黜之典。答三司曰。不允。措辭見上
정조 0년
大司憲李聖圭。大司諫洪檍。掌令柳榮鎭鄭宇淳。獻納李儒慶。正言洪樂淵姜啓曰。請大靜縣荐棘罪人沈翔雲。亟命王府。嚴鞫得情。快正王法。又啓曰。請聖國尙魯諸子。亟施當律。答兩司曰。不允。
정조 0년
大司憲李聖圭。掌令柳榮鎭鄭宇淳啓曰。請黑山島充軍罪人趙德昌。依律處斷。又啓曰。請大靜縣爲奴罪人金壽賢。依律處斷。又啓曰。請鏡城府定配罪人洪述海。依律處斷。答府曰。不允。
정조 0년
獻納李儒慶。正言洪樂淵姜啓曰。請充軍罪人趙德昌。依律處斷。答院曰。不允。措辭見上又新啓曰。綾恩君具允明。前判書具允鈺。絶島圍籬安置罪人具庠。行副司直具㢞。本以凶邪之種。諂附厚謙。腸肚相連。陰謀祕計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。至於㢞則名登臺啓。請討方嚴之時。多率騶從。呼唱道路。渠若眼有國法。放恣無嚴。胡至此極。此不可一日置之於城闉之內。請具允明允鈺及㢞。竝遠竄。又啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞臟。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。又啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。答新啓曰。不允。
정조 0년
丙申五月十七日卯時。上御廬次。左承旨入侍時。左承旨洪國榮。假注書徐龍輔。記事官朴聖鉉朴祐源。以次進伏訖。命讀江華留守統制使望。上落點。上曰。江華及統營。俱是保障重地矣。國榮曰。然矣。上曰。若於昔日。使李舜臣。終始固守統營。則倭寇不能入乎。國榮曰。此是國運所關。則舜臣之不得終始固守。亦是天也。而第當初倭寇之犯統營也。舜臣竭力殫誠。屢次獻捷。不幸讒間滋長。幾使宗國顚覆。豈不惜哉。從古讒路之難遏。類皆如此。燕之樂毅。趙之廉頗是耳。惟殿下。警省于此焉。上曰。李舜臣事。至今思之。尙覺嗟惜。所陳勉誡。亦甚好矣。命退。承史以次退出。
정조 0년
丙申五月十七日未時。上御廬次。藥房提調持湯劑入侍時。提調徐命善。右副承旨申大升。記事官尹翊東。記事官朴聖鉉。記事官朴祐源。醫官方泰輿。以次進伏訖。命善請進湯劑。上進御訖。泰輿先退。上下問命善曰。陵官之各異何也。或有令直長或有別檢參奉矣。命善曰。然矣。上命持入提調別座官案。賤臣承命持入。上命大升。讀奏訖。上曰。遠代陵寢。則無別檢。不一其規也。大升曰。當初設立之意。未可知也。上曰。吏判知奏。命善承命還奏曰。考見經國大典。而旣無所載。似於癸亥甲子年間所設。而且無謄錄。故問于禮曹矣。上曰。此後科小則爲別檢者。亦不足矣。參下沈滯之人今幾何。且無說書矣。命善曰。沈滯者多矣。上曰。變通之道留意。可也。命善曰。可以問議大臣矣。上曰。陵官窠小時。初入仕。何以爲之乎。命善曰。前則以察訪爲之矣。上曰。兩參奉處爲別檢。則其窠多乎。命善曰。然矣。上曰。疏通足矣。六品後沈滯則一也。上曰。今番都政。窠闕幾何。命善曰。不埋沒矣。上曰。先朝亦有都政退行之時。而當月爲之好矣。上命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨李秉鼎坐。左副承旨徐有慶坐直。右副承旨申大升坐。同副承旨李商巖坐直。注書一員未差尹翊東藥院直。假注書徐龍輔仕直。事變假注書尹九宗仕。
정조 0년
王大妃殿。朝哭後。政院玉堂口傳問安。答曰。罔極。傳于徐浩修曰。今日不爲仕進承旨牌招。傳于洪國榮曰。承旨入侍。又傳于曰。此是廬次外。則異於他。差備結束吏待令與否。屢爲下問。終不待令。兵曹判書從重推考。又傳于曰。大行大王誌文草。如已改構。付史官入送事。傳于領議政。仍爲持來。又傳于曰。副提調持加減心腎湯入侍。
정조 0년
洪國榮啓曰。領議政金陽澤。持誌文草。來詣請對矣。傳曰。入侍。
정조 0년
李商巖。以司饔院官員。以監膳提調意啓曰。鷹師貢人等連日呼訴內。供上生雉。當此草樹茂密之時。家養已盡。獵捉無路。逐日供上。將未免生事之境。斯速入啓變通云。此時獵雉之難。誠如所訴。在前如此之時。例有活鷄參半代封之規。而莫重御供。自下不敢擅便。惶恐。敢啓。傳曰。代封。
정조 0년
洪國榮。以國葬都監郞廳。以摠護使意啓曰。元陵祭器。今已畢鑄。而本陵典祀廳。姑未及營建。待其完役。卽爲陪進之意。敢啓。傳曰。知道。
정조 0년
又以追崇都監郞廳。以都提調意啓曰。永陵祭器。今已鑄造矣。本都監郞廳。依例陪進。而夫馬入把等事。分付京畿監司處。何如。傳曰。允。
정조 0년
又以上諡都監郞廳。以都提調意啓曰。永祐園祭器。今已鑄造矣。本都監郞廳。依例陪進。而夫馬入把等事。分付京畿監司處。何如。傳曰。允
정조 0년
傳于徐浩修曰。懸板奉來時及奉迎時。敦化正門留門。又傳于曰。騎馬一匹立之。
정조 0년
又以吏曹言啓曰。禮曹佐郞嚴思憲呈狀內。身病甚重。勢難察任云。依例改差。何如。傳曰。允。
정조 0년
申大升。以義禁府言啓曰。削黜罪人宋瑩中竄配事。承傳啓下矣。宋瑩中。慶尙道昆陽郡竄配。而以承傳內辭意。具罪目。依例發遣府書吏。押送配所。何如。傳曰。允。又以義禁府言啓曰。忠淸監司狀啓據刑曹粘目內。瑞山前縣監李奎緯。移本府處之事。允下矣。李奎緯。時在任所云。依例發遣府羅將拿來。何如。傳曰。待自現拿囚。
정조 0년
大司憲李聖圭。大司諫洪檍。應敎李秉模。副應敎李敬養。掌令柳榮鎭鄭宇淳。持平朴在源。獻納李德慶。校理尹弘烈。正言洪樂淵姜。修撰李在學啓曰。文女敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。難千剮萬戮。猶不足以少洩神人之憤。則豈可妥置城外而止。請文女按律處斷。又啓曰。厚謙母子之罪關宗社。憤積神人。前後三司之討。已盡窮凶之跡。凡在血氣之倫者。咸曰可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿憤逾菀。究厥罪狀。不可薄竄而止。請礪山府竄配罪人洪麟漢。絶島安置。又啓曰。申晦以當國首相。不思報效之道。乃反全事貪饕。市權趨勢。潛誘厚謙。助成氣熖。至於淊天者。莫非此人挑發慫惥之致。當此懲討厚謙之日。不可以削職而止。請削職人申晦。亟施門黜之典。答三司曰。不允。
정조 0년
大司憲李聖圭。大司諫洪檍。掌令柳榮鎭鄭宇淳。持平朴在源。獻納李儒慶。正言洪樂淵姜啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討。杜亂源之意。而閱歲爭執。天討未擧。世豈有妖惡如此。而終逭王章之理者哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。又啓曰。亂逆何代無之。而豈有如文女聖國尙魯之窮凶極惡者哉。臣等伏見傳敎下者。益知其所不知尤不勝心寒骨靑。繼之以沬血飮泣。戮尸之典。於聖國尙魯。實爲當律。而旣有先大王禁令。則臣等雖不敢直請。至於逆種之只施爲奴。尙容覆載之間者。未免失之太寬。亂臣賊子。亦無所懲畏輿情齊憤。久而愈激。請聖國尙魯諸子。亟施當律。答兩司合啓曰。不允。
정조 0년
持平朴在源啓曰。請黑山島充軍罪人趙德昌。依律處斷。措辭見上又啓曰。請大靜縣爲奴罪人金壽賢。依律處斷。措辭見上又啓曰。洪述海身爲方伯之任。犯贓之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贓律不可不嚴。王法不可不伸。請鏡城府定配罪人洪述海。依律處斷。正言洪樂淵啓曰。請充軍罪人趙德昌。依律處斷。又啓曰。請具允明允鈺及㢞。竝遠竄。又啓曰。請南海縣圍籬安置罪人具庠。更令王府。嚴鞫得情。快正王法。又啓曰。請大靜縣爲奴罪人金壽賢。更令王府。拿鞫嚴問。依律處斷。措辭見上答府院曰。不允。
정조 0년
江華留守李瀰疏曰。伏以皇天降割。大行大王。奄棄臣民。如喪之慟。普率惟均節屆仲夏。又過月半之奠。伏惟我殿下。孝思出天。哀毁過制。嚴廬深墨之中。聖體不瑕有損傷之節。臣不勝區區焦迫之至。念臣庸愚。厚被國恩。前後踐歷。已踰涯分。薄罷未幾。旋蒙恩敍。感祝洪渥。寤寐耿耿。不自意居留新命。忽及此際。惝怳感惶。不省所以爲措。噫。沁之爲府。自是保障重地。從古委畀。難愼其人者。誠以緩急有恃。必藉平日之規劃。撫禦得宜。實資朝廷之才彦。而今乃不少審擇。遽加臣之百無一能者。是豈聖朝綜核之政哉。臣雖欲感激恩數。冒昧承當。其爲僨保釐之重。而累簡知之明。匪細故也。況今眞殿移奉。期日不遠。事役敬謹。董飭爲急。而反復揣量。趨承無路。玆敢略控衷懇。仰瀆宸嚴。伏乞聖明。俯賜鑑諒。亟命鐫改臣新授職名。以重官方。以安私分。不勝幸甚。答曰。省疏具悉。卿其勿辭赴任。
정조 0년
副修撰柳戇疏曰。伏以。皇天降割。大行大王。奄棄群臣。率土號隕普切若喪之哀。伏惟我殿下。積月侍湯之餘。遽遭此天崩之慟。號慕攀擗。何以仰慰慈聖之思也。近者凶逆譸張。自干王章。天討亟行。輿情咸快。嚴廬深墨之中。婁日臨殿訊囚。聖候不暇有損。瞻望北極。尤不勝憂慮之至。伏念臣愚魯癡獃。素居人下。曾忝憲職。自速大戾。杜門田廬。泣血追愆。特蒙先大王曲赦之鴻恩。滌其辜犯。齒之縉紳。畀之以百里之任。聞命惶感。不敢以情勢自列。庶幾仍是而少效涓埃之報。而顧臣猥以簪履舊物。積違天陛。二十有一年矣。耿耿一念。何嘗不徊徨於五雲之邊。而千里海外。忽哭弓釰之遺。叫天抑塞。龍髥莫攀。臣罪至此。尤合萬隕。不自意玉署除命。遽下於千萬夢想之外。至令乘馹而上來。臣於是。驚惶震越。尤不知死所也。以言乎其人。則至庸至陋。學不通方。以言乎其罪。則負國負心。法所難赦。初非可議。擬於顧問論思之淸選。惟宜疎之斥之。以爲具臣不忠者之戒。而乃反寵而榮之。有若微眚薄過之。可以涵貸拂拭。而垂生成之澤。臣且惶且感。無地自容。臣之罪戾。如有一分可自恕者。則當聖朝一初之淸明。疲癃殘疾。無不歡欣蹈抃。咸願少須臾無死。佇見德化之成。臣獨何心。踧踖彷徨。不思所以奔走於諸臣之下風也哉。以罪爲榮。縱荷天地之大。怵分異義。自阻日月之明。祗爲義急奔哭。冒肅恩命。而情踪惶蹙。咫尺宸嚴。不得一瞻威顔。而徑出禁門。天牌屢臨。承膺無路。撫心慙悼。瞻天拜稽。臣罪固可誅。而臣情亦可悲也。玆伏禁扄之外。敢陳自劾之章。伏乞聖慈。亟削臣職名。仍治臣違遨之罪。以肅朝綱。以安賤分。不勝幸甚。答曰。省疏具悉。處義不可異同。本職許遞。
정조 0년
司諫李迪輔疏曰。伏以昊天不弔。臣臣無祿。大行大王。仙馭上賓。率普之痛。曷有其極。居諸易得。因山已卜。伏惟我殿下。哀疚莫逮。何以堪抑。上下號慕。去而益切。伏況臣負罪餘喘。蒙恩放還。未及出海。遽又承諱。北望呼天。五內崩隕。蒼黃趨哭。趁及於四月朔奠之班。玄宮已蕞。瞻依無所。叫叩關外。已無及矣。仍尋鄕路。歸見老父。父子相握。感哀號泣。環東土含生之類。孰不纏痛。而豈復有如臣之情懷也哉。恩私偏重。報答無路。只當一死。以身爲殉。而老父在矣。姑盡哺烏之情。終效褥蟻之願。臣之所期。如斯而已。豈敢如無故平人。俯仰世路哉。玆於日前。雖承除邑之恩。而不顧便養之私。粗伸揆分之義者。良以此也。不料今日。又以臣爲司諫院司諫。繼下馹召之命。臣感泣惝怳。罔知攸措。臣是何人。叨此殊私。伏想殿下。以臣爲先朝輦下之物。不忍便棄。有此非分之恩也。臣亦豈無區區之心。以此未報於先大王者。更爲移效於我殿下。而竊伏念。臣之昨年一疏。激於愚忠。率爾妄發。旨不明白。語未剴切。莫效盡言之誠。自速罔赦之辜。負犯旣重。生還亦榮。又於此際。冒赴恩命。復忝臺地。則其於廉隅。已無可言。而且臣老父。年今八十有五矣。衰病沈綿之餘。又以臣海外之往還。老懷易感。憂喜過中。病情更添。長在床褥。顧臣情勢。實難離側。古人有言曰。事君之日長。事親之日短。臣亦旣有他日之長。則豈忍捨今日之短哉。臣以公則有難冒之義。以私則有難捨之勢。於此於彼。實無承膺之道。玆敢悉暴忱懇。以付縣道。而臣敢以情私之微。仰瀆諒闇之中。臣罪至此。尤不勝誅。伏乞天地父母。特推終始生成之德。亟遞臣職。因治臣罪焉。臣治疏將封之際。得接邸報。則僚臺以臣前疏事。引嫌遞職。臣何可晏然獨冒乎。伏惟聖明。更加財察焉。臣無任屛營祈懇之至。謹昧死以聞。答曰。省疏具悉。爾其勿辭。救護父病。
정조 0년
丙申五月十八日。記事官姜彙鈺。
정조 0년
刑曹殺獄罪人李長煥更招啓目。傳曰。更加嚴刑。期於得情爲良如敎。
정조 0년
刑曹殺獄罪人尹起莘更招啓目。傳曰。更加嚴刑。期於得情爲良如敎。
정조 0년
刑曹殺獄罪人奴金伊更招啓目。傳曰。更加嚴刑。期於得情爲良如敎。
정조 0년
丙申五月十八日辰時。朝上食陪祭入侍時。行都承旨徐浩修。假注書徐龍輔。記事官朴聖鉉朴祐源。都廳林得浩。以次陪進訖。上自廬次。詣殯殿中排設廳。視膳訖。行朝上食。儀注上同上還廬次。上曰。戶曹判書及備局有司堂上入侍。賤臣承命而出。與行戶曹判書鄭弘淳。備局有司堂上蔡濟恭進伏。上曰。各道推刷官變通事。戶判聞之乎。弘淳曰。臣得聞之而果好矣。上曰。若以乙亥婢摠成節目。則無盈縮之弊乎。弘淳曰。必無此弊矣。命書傳敎曰。推刷官。每當査括。貽弊民邑。不可勝言。自夫代聽之後。其所操切。非不嚴矣。未見令行而禁止。此職由於舍本而矯末也。予則以爲不委刷官。專責本道。似是救弊之實政也。今後諸道奴俾推刷。勿令內需司差得官吏。直自該道該邑。依先朝乙亥節目比摠擧行。推刷旣屬該道。代頉亦付該道。弘淳曰。萬寧殿影禎。移奉長寧殿後。祭物及各樣進排物種。當爲加定磨鍊矣。自前惠廳。有江華其人條米二百四十石。以湖南收租直劃之事。而甲戌年貢弊釐正時。其人條進排。作爲京貢。而定以八十石米。自惠廳上下直劃之米。則減爲一百六十石。今此加定。亦當以八十石爲定。自京上下。而江華直劃。又當隨而除減。前此萬寧殿點火燒木價二十五石。今當移入於加定八十石之內矣。以此擧行。何如。上曰。依爲。出擧條弘淳曰。萬壽殿燒木進排。旣爲革罷。則內官房直料。亦當減下。而璿源殿守直內官所報。以爲本殿。本無房直之料。以萬壽殿內官房直二名之料受食。今當釐正時。仍其料而改其名。以璿源殿守宮房直施行事爲請。果如其言。則事當釐。故敢稟矣。上曰。依爲之。出擧條弘淳濟恭先退。上曰。二月日記。今已粧冊乎。浩修曰。姑多未納者。不得粧冊矣。上曰。日記未納注書。各別申飭。使之不多日內畢納。出榻敎命退。諸臣以次退出。
정조 0년
丙申五月十八日午時。上詣殯殿。晝茶禮行禮時。上具祭服。詣內廬次。左副承旨徐有慶。記事官尹翊東。記事官朴聖鉉。記事官朴祐源。殯殿都廳林得浩。以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位盥洗訖。就版位西向立。待正時入。上跪俯伏哭。諸臣俯伏版位左。北向哭。上止哭。俯伏興。詣罇所西向立。親審斟盞訖。仍詣香案前跪。三上香訖。挾侍進盞。上獻盞訖。俯伏興。詣床卓前。親行正箸。仍詣版位俯伏哭。諸臣隨哭。上止哭。俯伏興。還詣廬次。命祐源曰。出去換着冠服。與廳注書入來。祐源先退。上命諸臣入侍。諸臣以次進伏訖。祐源及假注書徐龍輔進伏。賤臣先退。
정조 0년
丙申五月十八日未時。上御廬次。藥房副提調持湯劑入侍。營造堂上都承旨追後入侍時。副提調洪國榮。記事官尹翊東。記事官朴聖絃。記事官朴祐源。醫官方泰輿。以次進伏訖。國榮請進湯劑。上進御訖。泰輿先退。上曰。營造堂上入侍。賤臣承命。召入戶曹參議鄭民始進伏。上曰。別看役奉懸版入來。賤臣承命出傳。上曰。都承旨入侍。賤臣承命。召入都承旨徐浩修進伏。上命浩修。讀奏開城府雨澤狀啓。全羅道兵使巡點代行狀啓。元義孫査啓遲滯狀啓訖。上命退。諸臣以次退出。
정조 0년
丙申五月十九日未時。上御廬次。藥房副提調持湯劑入侍。吏兵判追後入侍時。副提調洪國榮。記事官尹翊東。記事官朴聖鉉。記事官朴祐源。醫官方泰輿。以次進伏訖。國榮請進湯劑。上進御訖。泰輿先退。上命國榮。書傳敎曰。政事當日爲之。上曰。吏判兵判入侍。賤臣承命。召入吏曹判書徐命善。兵曹判書李徽之。上詣陶遂椽。諸臣陪從。以次進伏訖。徽之曰。陶遂椽記製進矣。上命命善。讀奏訖。上曰。善作矣。仍命命善書進。上下問命善曰。別檢加出事完定乎。命善曰。未見大臣。故姑未決定矣。上曰。如或科小時。則當依前矣。命善曰。當隨時變通矣。今番兩參奉處。只出三窠。別檢亦當只差三窠。而此後。可以隨窠差出矣。上曰。承文參下察訪幾窠乎。命善曰。似是十餘窠矣。命善徽之先退。上還詣廬次。諸臣以次退出。
정조 0년
丙申五月十八日申時。夕上食陪祭入侍時。左副承旨徐有慶。假注書徐龍輔。記事官朴聖鉉朴祐源。都廳林得浩。以次陪進訖。上自廬次。詣殯殿中排設廳。視膳訖。行夕上食。儀注上同上還廬次。諸臣以次退出。
정조 0년
丙申五月十八日酉時。上御廬次。左承旨入侍時。左承旨洪國榮。假注書徐龍輔。記事官朴聖鉉朴祐源。以次進伏訖。命書傳敎曰。近來敦諭者。待卿首疾之瘳也。卿之本意。已悉於前後之諭。卿以袖箚之心。豈有他哉。伊時事。卿雖以二字自咎。予則以二字俯燭。今何更事云云也。小無趑趄之端。又況實篆書寫。一時爲急。以卿不出。莫重工役。不免後時。此非所望於卿。卿須體此慇懃之意。卽爲入城。仍爲入侍事。遣史官傳諭于洪奉朝賀。上曰。事變假注書入侍。賤臣承命而出。與事變假注書尹九宗進伏。上曰。事變假注書持此傳敎。馳往洪奉朝所住處傳諭。期於偕來。命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨李秉鼎坐。左副承旨徐有慶坐。右副承旨申大升坐直。同副承旨李商巖坐直。注書一員未差尹翊東藥院直。假注書徐龍輔仕直。事變假注書朴廣源病。
정조 0년
上在慶熙宮殿南行閣廬次。
정조 0년
梓宮結裹後。大殿王大妃殿惠慶宮中宮殿。政院玉堂單子問安。答曰。罔極。結裹後。大殿王大妃殿惠慶宮中宮殿。藥房口傳問安。答曰。罔極。
정조 0년
傳于申大升曰。景慕宮改建堂上入侍。
정조 0년
傳于李商嚴曰。時任大臣入侍。
정조 0년
備忘記。傳于李商嚴曰。幺麽小官。知有紀綱。則作此無前之擧乎。爲先拿問定罪。
정조 0년
傳于洪國榮曰。偕來史官魚錫光。代事變假注書進去。
정조 0년
李商巖啓曰。兩司合辭。俄以齋戒。姑停矣。卽奉筵敎諸臺。未及聞知。先已出去。合辭之無端闕啓。事涉未安。竝卽牌招。何如。傳曰。允。
정조 0년
以大司諫洪檍。掌令鄭宇淳牌不進罷職傳旨。傳于申大升曰。只推。
정조 0년
傳于洪國榮曰。摠管有闕。代以儀賓武臣中新經人擇擬。
정조 0년
兵曹口傳政事。朴明源爲都摠管。徐有大爲副摠管。
정조 0년
事變假注書望。李兢淵在外。代朴廣源爲事變假注書。
정조 0년
洪國榮。以奉常寺官員。以都提調意言啓曰。東籍親耕田所種小麥打作。則所出爲一石五斗之意。敢啓。傳曰。知道。
정조 0년
徐浩修。以兵曹言啓曰。內禁衛將李長爀。身病猝重。旬月之內。無望供職。呈狀乞遞。宿衛領軍之任。不宜久曠。今姑改差。何如。傳曰。允。
정조 0년
有政。吏批。判書徐命善進。參判尹得養病。參議李在簡病。同副承旨李商嚴進。以徐有防爲副校理。嚴思晩爲修撰。尹若淵爲副修撰。金觀柱爲副修撰。李時中爲右尹。徐逈修爲工曹參議。金相戊爲敦寧都正。洪樂命爲同義禁。吳彦啓爲禮曹佐郞。張顯慶爲判校。李憲泰爲漢城主簿。金宗勳爲典設別提。許澤爲掌苑別提。金重燮爲典籍。朴志海爲瑞山縣監。
정조 0년
兵批。判書李徽之進。參判金載順病。參議柳薰入直進。參知李商岳病。同副承旨兼進。同知單王道平。僉知單趙惠慶。洪宜海爲南陽監牧官。李鳳禎爲僉知。權邁爲武兼。閔百奮爲同知。李亨默爲都摠都事。權熻爲中樞都事。鄭元始爲副護軍。洪樂命趙㻐金鍾秀朴盛源申大年爲副司直。李普溫柳戇爲副司果。
정조 0년
假注書魚錫光書啓。臣敬奉聖敎。傳諭于西部龍山坊麻浦契奉朝賀洪鳳漢所住處。則以爲臣日夕訟愆。期以待死。人亦以是相處。不以恒人視之。而惟是聖恩如天。愛欲其生。庇覆誨諭。前後相績。今又特遣史官。誕宣別諭。十行辭敎。字字懇惻。可以泣神鬼。而感豚魚。臣一息未泯。尙有知覺。則其所以且泣且感。當復如何。臣雖罪名旣重。情地至蹙。旣承此曠絶之恩言。豈不欲冒沒趨命。仰深墨之容。旋卽退伏。以仲自靖之義。而第臣近日以來。重患毒感。不得承命之意。巳陳於前此書啓。而伊後病情。轉輾曾加。仍成類瘧之症。寒熱無常。食飮都廢。氣息澌頓。轉側須人。時月之內。萬無起動之望。目下㱡㱡。欲絶之狀。傳諭史官之所目覩也。恩命之下。又犯違傲。病裏惶隕。罪上添罪。又況金寶之役。期日甚急。而緣臣之故。尙此稽滯。不但臣心之惶悚。其在國體。尤豈不未安乎。伏望卽賜變通。毋致重彼之遲延。王人之一向相守。徒屑恩數。偕來之命。亦願收還焉。臣之遭罹。莫非自作。而嚴廬之中。屢煩聖念者。亦莫非臣罪。惶恧之極。不知死所云。臣旣承偕來之命。姑爲仍留之意。敢啓。傳曰。知道。
정조 0년
大司憲李聖圭。應敎李秉模。副應敎李敬養。掌今柳榮鎭。持平朴在源。獻納李儒慶。校理尹弘烈。正言洪樂淵姜。修撰李在學。啓曰。請文女按律處斷。請厚謙快正王法。其母依律處斷。請礪山府竄配罪人洪麟漢。絶島安置。答曰。不允。措辭見上又啓曰。申晦以當國首相。不思報效之道。乃反全事貪饕。市權趨勢。潛誘厚謙。助成氣焰。至於淊天者。莫非此人挑發慫慂之致。當此懲討厚謙之日。不可以削職而止。請削職人申晦。亟施門黜之典。三司合啓。答曰。不允。
정조 0년
大司憲李聖圭。掌令柳榮鎭。持平朴在源。獻納李儒慶。正言洪樂淵姜啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指陰譎。情狀叵測。合辭之請。實是嚴懲討。杜亂源之意。而閱歲爭執。天討未擧。世豈有妖惡如此。而終逭王章之理者哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。難逆何代無之。而豈有如文女聖國尙魯之窮凶極惡者哉。臣等伏見傳敎下者。益知其所不知。尤不勝心寒骨靑。繼之以沬血飮泣。戮戶之典。於聖國尙魯。實爲當律。而旣有先大王禁令。則臣等雖不敢直請。至於逆種之只施爲奴。尙容覆載之問者。未免失之太寬。亂臣賊子。亦無所懲畏。輿情齊憤。久而愈激。請聖國尙魯諸子。亟施當律。兩司合啓。答曰。不允。
정조 0년
大司憲李聖圭。掌令柳榮鎭。持平朴在源啓曰。請黑山島充軍罪人趙德昌。依律處斷。請大靜縣爲奴罪入金壽賢。依律處斷。答府啓曰。不允。措辭見上又啓曰。洪述海身爲方伯之任。犯贜之數。至於萬兩之多。道臣旣己査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贜律不可不嚴。王法不可不伸。請鏡城府定配罪人洪述海。依律處斷。新啓答。不允。
정조 0년
獻納李儒慶。正言洪榮淵姜啓曰。請黑山島充軍罪人趙德昌。依律處斷。請具允明允鈺。及㢞竝遠竄。請南海縣圍籬安置罪人具庠。更令王府。嚴鞫得情。快正王法。請大靜縣爲奴罪人金壽賢。更令王府。拿鞫嚴問。依律處斷。答院啓曰。不允。至於具允明等事。三父子之一啓論列。果非淸朝敦風之義。故前此累批亟停者。良以此也。況今獄案旣具之後。與前有異。其在執法之道。與斷不貸之諸凶。一向爭執。尤無意義。亟停勿煩。
정조 0년
丙申五月十九日卯時。朝奠陪祭入侍時。右承旨李秉鼎。假注書徐龍輔。記事官朴聖鉉朴祐源。都廳林得浩。以次陪進。上自廬次。詣殯殿中排設廳。視膳訖。上入自東挾門。內侍陳設。上出自東挾門。詣盥洗位盥洗訖。就板位。上俯伏哭。在位者皆哭。上止哭。內侍卙酌。上詣香案前北向跪。三上香獻酌訖。秉鼎進讀結裹告由。上俯伏興正著。山自東挾門。復就板位。上俯伏哭。在位者皆哭。上止哭。還廬次。諸臣以次退出。
정조 0년
丙申五月十九日辰時。朝上食後。梓宮結裹入侍時。行都承旨徐浩修。右承旨李秉鼎。左副承旨徐有慶。右副承旨申大升。同副承旨李商巖。記事官尹翊東。假注書徐龍輔。記事官朴聖鉉朴祐源。都廳林得浩李秉模。以次陪進。上自廬次詣殯殿中排設廳。視膳訖。行朝上食。上食儀注上同上曰。時原任大臣摠護使都監堂郞竝入侍。翊東承命出。與領府事金相福。領議政金陽澤。摠護使金尙喆。判府事韓翼謩李溵。右議政鄭存謙。魂殿都監堂上金漢耆黃景源。禮曹判書鄭尙淳。都廳南鶴聞兪漢鼎進伏。上曰。別看役許圭。亦爲入侍。尙喆曰。又有申英者。習熱於結裹云。今日與許圭。同入結裹乎。上曰。依爲之。尙喆曰。丁丑年國恤時。以紅氈結裹。而補編則本無用紅氈之禮。今則何以爲之乎。聞自前若値日氣寒冷之。則多用紅氈云矣。上曰。卽今姑不極熱。以紅氈用之。可也。上入殯殿。諸臣隨入。尙淳讀笏記。行結裹。一如儀注。陽澤曰。今日日氣蒸鬱。結裹節次頗久。終始親審。恐損玉體。小詣廬次。姑俟結裹之訖。更爲親審。似好矣。上曰。日氣雖似小熱。今當結裹。豈不終始親審乎。尙喆曰。日氣如是蒸鬱。而終始親審。下情不勝憂悶。小詣廬次似好矣。諸臣縷縷陳達。上竝不許。結裹訖。上出自東挾門。詣盥沈位盥洗。詣香案前。三上香獻酌訖。上俯伏興。就板位。上俯伏哭。在位者皆哭。上還盧次。諸臣以次退出。
정조 0년
丙申五月十九日巳時。上御廬次。大臣入侍時。左議政金尙喆。右議政鄭存謙。戶曹參判金華鎭。右承旨申大升。假注書徐龍輔。記事官朴聖鉉朴祐源。以次進伏訖。尙喆曰。日月易得。梓宮結裹已過。臣民罔極。益復如新。日間聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣候。何如。上曰。一樣。尙喆曰。領相俄者以署症。方昏倒於藥院。故不得入侍矣。上曰。領相待小差入侍。可也。尙喆曰。山陵工役方張。都廳李普溫。方帶館職。勢難入來行公。事多掣礙。誠可悶矣。上曰。本職許遞。可也。出擧條上曰。改建堂上入侍。賤臣承命而出。與改建堂上金華鎭進伏。上曰。役事今到何境。華鎭曰。今方列礎築墻。而含春苑樹木。略略治伐。然後墻垣。可以築之矣。上曰。樹木自都監伐之。華鎭曰。其川渠。亦不可不流鑿。令濬川司擧行乎。上曰。依爲之。濬川堂上具善復留待。出榻敎命退。諸臣以次退出。
정조 0년
行都承旨徐浩修病。左承旨洪國榮藥院直。右承旨李秉鼎病。左副承旨徐有慶坐直。右副承旨申大升坐直。同副承旨李商巖坐。注書一員未差尹翊東藥院直。假注書徐龍輔仕直。事變假注書朴廣源病。
정조 0년
傳于李商巖曰。坐直承旨與禮判復命禁府都事入侍。
정조 0년
以修撰嚴思晩。牌不進罷職傳旨。傳于申大升曰。只推。
정조 0년
洪國榮啓曰。假注書徐龍輔。身病猝重。勢難察任。今姑改差。何如。傳曰。允。
정조 0년
假注書望。徐龍輔改差。代以徐鼎修爲假注書。
정조 0년
傳于洪國榮曰。玉堂牌招入直。
정조 0년
申大升。以弘文館言啓曰。伏見同知經筵事李宜哲疏批下者。有儀禮講論於經筵之敎。而召對冊子。旣以禮記進講。則此後召對。當以何書進講乎。敢稟。傳曰。講儀禮。
정조 0년
李商巖。以戶曹言啓曰。因禮曹啓下。關大行大王殿陵所三年內。朝夕上食晝茶禮所用炭燒木。及各樣菜物。令宣惠廳。依前例從便給價事。別單啓下矣。此是返虞日爲始擧行之事。而因山日子。今已退行。故更爲磨鍊。別單書入之意。敢啓。傳曰。知道。
정조 0년
李商巖。以弘文館言啓曰。日後召對冊子。以儀禮爲之事命下。而本館。旣無見之件。各道又無印本之處矣。進講冊子。一時爲急。御覽案冊及諸講官件及校正件。令藝閣。卽速印進。何如。傳曰。勿印。進講通解。
정조 0년
申大升。以義禁府言啓曰。行副司直申光履特施投畀之典事。承傳啓下矣。申光履。全羅道光陽縣投畀。而以承傳內辭意。具罪目。依例發遣府書吏。押送配祈。何如。傳曰。允。
정조 0년
以江原監司狀啓。原州水周面元貴泰女息屯民等。燒死囕死等事。傳于申大升曰。令本道。恤典擧行。
정조 0년
申大升。以兵曹言啓曰。卽接西所衛將牒報。則崇義門南邊宮墻一間許。因雨頹落云。依例令紫門監。爲先把子圍排。急速修築。而南營入直禁衛軍十名除出。限修築間。各別守直之意。敢啓。傳曰。知道。
정조 0년
弘文館提學李宜哲疏曰。伏以日月流邁。夏序已半。神皐卜吉。遠日有期。仰惟聖情。攀慕益復罔極。臣近因時感。病滯外次。昨於進香親行。力疾參叩於幾班之間。而仍被新授職名。有礙去就。退伏竢勘累日於玆。而疾勢添加。轉動不得。其間政府奠儀。月半殷禮。俱未得進參。至如庭籲大論。又是懲討大典。其在沐浴之義。尤當奔走陳請。而臣之情病所拘。適當此時。有不敢遽然進身於軒陛之下。以效區區之忱。今雖庭班已撤。而其爲惶恐隕越。有倍於常。不知所以爲喩也。噫。臣之所忝弘學之任。卽古之集賢學士。兼筦講筵之職。與藝苑文章之司專掌辭命者不同。自古以來。非名德宿儒文學俱備。莫宜居之。此其爲任之重。豈有一毫近似於臣者哉。臣早孤失學。材又駑下。凡於需世之具。百不猶人。不但聖賢經傳之文。義理之奥。鹵莾而莫究其旨。卽如科場功令之業。亦所不習。尋摘文句。僥倖一第。以至白首無聞。而病且死矣。是豈與論於館閣華職顧問之列哉。臣嘗聞國朝舊制。崇學尙文。明宣之際。在朝之士。苟非詞學有名。明於治體者。不得與於臺閣淸貫。是以文敎日興。治理休明。此實天地自然之理也。惟我殿下。聰明首出。始初淸明。睿學夙就。右文爲治。而提衡文苑之臣。不過如臣無文蔑識之類而已。尙何望其裨聖學。而成文治之功哉。近日人物眇然。雖不及祖宗盛時。其中豈無才學之臣可堪是選者。而乃以老誖無用。年至而宜老者。苟充其任。亦非聖朝愼簡之道。不如因其所辭。而聽其自免。不得預於文儒。榮游之林。實任官制治之要道也。抑臣之頃日所被經筵之職。與今所叨者。卽所謂官職相須者也。臣於其時。自知不稱。蓋嘗陳疏祈免。出於本情。及承聖批。辭旨惶感。不敢遽進。因此而久闕陪奠之禮。尤切兢懼。不得不冒昧祗命。而及顧難安。惶汗沾衣。今此新除。又有一重擔負。在臣義分。有不可一例冒膺。以傷廉義。故輒復陳懇如此。伏乞聖慈。容臣辭免。竝行刋汰。以重官方。而伸私義。不勝大願。然臣於此。竊有區區之見。不能自已者。玆敢繼陳焉。臣之前疏所引居喪讀禮云者。本出於曲禮之文。其義有在。而係是辭免初疏。故不敢廣明其說。又不敢輒請行之。乃蒙殿下命行召對。而進講禮記。意甚盛也。嗚呼。居喪之禮。至哀在中。諒闇而不言。斯豈暇及於讀書之功之時哉。然而此是學問所本。不可廢者。故聖人許之。然必曰讀禮。而不曰讀他書矣。雖曰讀禮。必曰。未葬讀葬禮。而不曰讀祭禮矣。又必曰。旣葬讀祭禮。而不曰。讀他禮者。其意蓋以將行其事。故先講其禮。是爲居喪之一事。非爲讀書而然也。然而旣讀其禮。則讀書明理之功。自在其中。可謂務一而兩得者。故臣向所謂其義微。而其法嚴者。蓋此謂也。其禮記之書。則乃漢儒所掇拾古今經傳之文。卷帙浩汗。而難於卒業。記錄雜出。而艱於考究。以今觀之。似不如儀禮之爲要。儀禮則所載葬祭禮。不過兩三卷。其次第節目之祥。可以一開卷而盡得之矣。朱子繼爲通解。則又雜取禮記之文。各以其類。附見於經文之間。不待別讀而可見焉。今殿下旣講禮書。臣之妄意。恐不如儀禮之爲省事。而易於收功焉。伏惟聖明。俯賜鑑照。而進止之。幸甚。答曰。省疏具悉。所陳儀禮。可謂省當講論於經筵時矣。卿之文學。實合此任。勿辭察任。
정조 0년
修撰李普溫疏曰。伏以日月迅邁。大行大王因山。吉兆已卜。期日已涓。惟殿下嚴廬深墨之中。撫時㷀疚。益復如新。仍伏念臣。猥忝敦匠之任。粗效褥蟻之忱。迺於此際。伏奉玉署除旨。臣聞命驚惶。莫省措躬之所也。噫。臣罪臣自知之。出入從班。榮耀之私已極。屢典郡邑。便養之願獲遂。而曾未有出一言論一人。以裨淸明之化。以效塵刹之報。每自循省。無面可顯。雖使擢臣之髮。亦無以贖臣之罪矣。今當新化。方敷乾斷赫然。凶逆妖孼。次第懲討之日。如臣從前不言之罪。到今益無所逃。至若所遭之奇怪。情勢之難强。在臣猶屬餘事。伏乞聖慈。亟降明旨。勘臣前後不言之罪。以爲人臣不忠者之戒。仍令選部。勿復檢擬。以重公論。以靖私義焉。臣方引罪之不暇。而義重沐浴。有不容泯默者。臣於日前。伏覩十三日所下傳敎。奉讀未半。聲淚俱發。心肝欲裂。有以仰大行大王燭奸之明。日月如也。止慈之仁。天地如也。惟彼文女聖國尙魯。卽亘萬古所無之。窮凶劇賊也。臣不忍更事臚列。以戚我殿下之心。而臣聞。天討有罪。五刑五用。則法者天下之公也。雖以帝王之尊。有不得以私焉。肆惟我孝宗大王聖德洪仁。曠絶百代。而乃於嗣服之初。快正趙女。及自點之罪。誠以宗社之賊。有不可以私恩而貸之也。況此文女之罪。浮於趙女。尙魯之逆。甚於自點。孝廟之所已行於前者。殿下獨可靳持於後乎。伏乞殿下。深念天地之常經。宗社之大義。亟施文女之一律。仍加兩賊之追戮。一以掦先王燭奸之明。一以光殿下繼志之孝。厚謙等群凶之罪。臣嘗隨臣之後。謹參庭請之班。而三司之齊聲請。今幾月矣。罪名已露。當律未施。此豈所望於聖朝者哉。亦願亟允三司之請。以洩一國之憤焉。嗚呼。惟彼厚謙。故都尉申光綏。卽天生妖孼。禍胎所鍾也。一是卑微之浦産。一是禁臠之貴近。而其妖肚慝腸。若受一氣。終至於連締糾結。斲喪我國脈濁亂。我搢紳幾成滔天之厲階。思之及此。令人茹痛而含憤也。蓋於厚謙奸竇之未開也。光綏已知其性氣之相近。父事厚謙。恭執子弟之禮。朝夕追携。百千慫慂。使斲喪濁亂之謀。心授而口諭。危逼抵抗之計耳。濡而目染。自庚寅數三年之間。光綏之所以譸張閃弄。興妖作怪者。無爲厚謙之地。而及其厚謙之根抵。已固氣勢鴟張。則光綏之受報於厚謙者。亦云多矣。嶺藩萬錢之賂。猶屬細故。不欲汚筆。而如申晦之輕佻無行。狡悍不良者。無欲不遂。無事不爲。富埒王室。位極人臣哉。是誠何因而致此也。噫嘻。貪淫之行。卽其生質。而一按西藩人理都滅。聞兄之喪。無意奔哭。終祥之日。南館張樂。似此蔑倫敗常之類。豈可更廁衣冠之列。而以其固結有所。進塗日亨。及夫得志高位。手勢漸滑蔑視公議。全無顧忌。布植私黨。作爲聲勢。撐肚亘腹。患得患失。元輔之權。將歸他相。則乃以坐次之說。敢售沮遏。同升之地。舅甥之間。其勢相逼。則輒發不忍之語。顯示齮齕骨肉之親。聖候連在靜攝。則乃以奏語之易得準請爲幸。每於筵退之後。常有揚揚自得之態。曾無一分焦遑之色。有目皆見。有口皆言。其罪可勝誅哉。以至於私客賣官。嬖子開門。籌司薦引。無非座上之狎客。閫邑差餘。盡是門下之親昵。數年秉軸。谿壑幾充。申光履之自作難逭。而每借僚相之口。斷斷陳達。心欲甄收。以濟其私。頃年李遠之疏。出於何人。爲誰挺身。而初當命官。其子擢第。一世起疑。國言喧騰。至於今番摠護一着。尤爲平生斷案。彼申亨道之。全無知識。不分向背。臣於隨詣看審之行。實所目擊。而以其厚謙之私人。必欲汲引。始廁相地之列。力贊術業。敢售欺天之習。苟非日月之至明。幾誤山陵之大事。噫。今日君臣上下之竭誠盡心者。惟在於相擇吉岡。以效終事之忱。而噫。彼申晦。乃若是其不忠不誠。臣竊爲之深惡而痛絶之也。蓋論其平本末。雖可謂之無倫妄毒。而其爲巨猾大慝。則亦不料甚至此之甚也。自有厚謙光綏以後。左右挾勢。跳跟躑躅。無所不至。又以光履爲姪。光履者。猾黠嚴甚。做出虛言。交搆搢紳。暗地排布。傷人害物。曾在先朝再降放逐之譴。而潛伏相門。把納權勢。又有孼子光純者。驕濫凶狠。世稱逆堅。豪奢放縱。甚於乃父。廟薦人。無不主張。晦之年來罪惡。光履光純輩之所共濟耳。噫。彼申氏之子姪族類。何其多妖慝者也。前後臺臣之斥。雖出公正。而只論皮毛。日前大諫之疏。不請勘律。實爲慨然。臣謂不罪其罪。則已旣以罪而罪之。則申光綏之追削。申晦之遠竄。斷不可已也。其孼子光純絶島定配。其姪申光履遠地放流。俾小人有所懲畏焉。臣無任屛營祈懇之至。答曰。省疏具悉。申晦事。有罪與否姑勿論。有難以一人之言。輕先處分。當下詢大臣三司而處之矣。申光綏已死。何必追誅。光純卽幺麽孼種。苟有罪矣。有司存焉。申光履自來不正之人。予所深惡者。特施投畀之典。
정조 0년
丙申五月二十日巳時。上御廬次。濬川堂上入侍時。行司直具善復。左承旨洪國榮。記事官尹翊東。記事官文采五。記事官朴祐源。以次進伏訖。上下問善復曰。景慕宮前路修改云。濬川何以爲之。而後邊則編結乎。善復曰。初則欲編結矣。將爲石橋。故當石築。而民田處。則宜編結矣。上曰。物力將入。幾何。善復曰。戶料兵布。不多入矣。善復曰。新石橋異於御路。其廣不大矣。上曰。將新造乎。善復曰。石築畢役。後當爲之。而亦有磚石餘在。可以補用矣。上曰。後邊編結。卽何處。善復曰。非後邊也。大門東向。故爲東邊矣。上曰。濬川卿其董役。善復先退。上命國榮。書傳敎曰。景慕宮前路新石橋添造。及其他造橋處。濬川堂上具善腹。一體監董事。分付戶兵曹。上命退。諸臣以次退出。
정조 0년
丙申五月二十日未時。上御廬次。藥房副提調持湯劑入侍時。副提調洪國榮。記事官尹翊東。記事官文采五。記事官朴祐源。醫官方泰輿。以次進伏訖。國榮請進湯劑。上進御訖。泰輿先退。上命國榮書前修撰李普溫上疏批答。又命書傳敎曰。今覽濟州御史下陸狀聞。此先大王宵旰憂慮。至於三月初四日之夕。而諄諄不置于聖衷者也。顧予小子之慟。益復如新。以先大王之靈。屢萬島民。幸免顚連。奉命繡衣。萬里無恙。還朝後御史陞資。守宰之賞典。卽是先大王遺意。濟州監賑御史柳焵。特授通政之資。牧使柳爀。表裏賞給。大靜縣監韓東岳。旌義縣監任光鉉。各賜弦弓一張。使島民知先大王南顧夙宵之憂念事。下諭。上曰。摠府夜巡檢。以因山前不爲乎。知入。賤臣承命出去。以因山前故。惶恐不敢爲之還奏。上命退。諸臣以次退出。
정조 0년
丙申五月二十日申時。上御廬次。禮曹判書禁府都事坐直承旨。同爲入侍時。禮曹判書鄭尙淳。禁府都事洪益烈。右副承旨申大升。記事官尹翊東。記事官文采五。記事官朴祐源。以次進伏訖。上命益烈進前曰。自黑山島。入大靜乎。益烈曰。然矣。上曰。翔雲之言語。居處行動。詳察乎。益烈曰。不問於渠。何以知之。而以所見言之。幾至死境矣。上曰。何以如此乎。益烈曰。濟州則無如此罪人。顧見之事矣。上曰。泰淵見之乎。益烈曰。候風海南時。適値其來。故見之矣。上曰。罪人會者。幾何。益烈曰。尙魯之子。相老之妻。德師之弟皆來到。而臣則不可與諸逆種同船。故與李趾和押去罪人。同船入去矣。上曰。候風所幾處乎。益烈曰。黑山島濟州合五處矣。上曰。翔雲與其弟。同在乎。益烈曰。法則不可同在。而渠輩則同在云矣。上曰。往返日子。幾何乎。益烈曰。四月初五日離發。今日始還來矣。益烈先退。尙淳曰。安香廳。旣以爲善堂稟定矣。來頭受香時。當由光順章德兩門以入。而正門外。俱無挾門。事當傍設。獻官以下出入之門。而取考丁丑謄錄。則孝昭殿安香廳。定於衛從司。而亦只是正門。不爲更設挾門云。今番則何以爲之乎。上曰。依衛從司例擧行。可也。尙淳曰。香祝旣奉安於爲善堂。則行祭時傳香。以何門擧行乎。上曰。以霽光門爲之。可也。出擧條尙淳曰。取考丁丑謄錄。則移安廳所排屛帳平床。俱以殯殿所排者移用矣。今番則何以爲之乎。敢稟。上曰。依爲之。出擧條尙淳曰。取考謄錄。則庚子甲辰兩年。正殿內。有三間紅綃寢帳。而丁丑年則無之。今番何以爲之乎。敢稟。上曰。依丁丑年例爲之。出擧條尙淳曰。長寧殿修改吉日。以今月二十九日擇定啓下。而京外各處進香。有次次退行之下敎。故江華府進香。退定於二十九日矣。與修改日子相値。而本府擧行之際。若無留守之看檢。則事多掣礙。宜有變通之道。故修改日子。更令精擇。則六月初六日辰時爲吉云。以此日時。退定擧行。何如。上曰。依爲之。出擧條尙淳曰。延福殿移奉後。親祭時祭物。似當依定奪。以孝明殿時享例擧行。而上冊寶後親祭時。則旣有敬陵追崇時舊例。當用太牢。而自下不敢擅便。何以爲之乎。敢稟。上曰。上冊寶與移奉後祭物。一體擧行。可也。出擧條尙淳曰。景慕宮上冊印後。及移奉彰義宮後兩次親祭時祭物。當依稟定節目。以太牢磨鍊矣。敢稟。上曰。依爲之。出擧條尙淳曰。景慕宮樂器。當爲造成。而自前例爲設廳。本曹堂郞及該院堂郞。眼同擧行云。目今大役稠疊。且是三年後所用。姑待因山後擧行。恐合事宜。故敢此仰達矣。上曰。依爲之。不必設廳。自該院造成。可也。出擧條尙淳曰。今此追崇及上謚封園。實是國家莫大之慶。旣行上告之禮。則當有下布之節。而陳賀。雖不得循例磨鍊。至於頒敎。則事當依例擧行。故敢此仰達矣。上曰。陳賀勿爲磨鍊。頒敎一節。問于大臣稟處。出擧條上曰。魂殿役事。何日爲始乎。尙淳曰。正殿修釐擇日。退定於六月晦日。而日子可及矣。上命大升。書傳敎曰。進講以儀禮之意。旣於經筵之批下敎。則玉堂之尙不草記稟定。事涉疎忽。今日若命召對。將以何冊進講乎。甚非設置講官之本意。入直玉堂。一竝罷職。上命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨徐有慶坐直。左副承旨申大升坐直。右副承旨李商巖病。同副承旨柳戇未肅拜。注書尹翊東藥院直一員未差。假注書柳孟養仕直。事變假注書朴廣源仕。
정조 0년
藥房提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。入侍。
정조 0년
大殿惠慶宮中宮殿。朝哭後。政院玉堂口傳問安。答曰。知道。王大妃殿。朝哭後。政院玉堂口傳問安。答曰。罔極。惠慶宮中宮殿。藥房口傳問安。答曰。知道。王大妃殿。藥房口傳問安。答曰。罔極。
정조 0년
假注書望。徐鼎修在外。代柳孟養爲假注書。
정조 0년
傳于洪國榮曰。左副承旨永祐園。奉審以來。
정조 0년
傳于洪國榮曰。注書一員待命。騎馬三疋立之。
정조 0년
洪國禁。以弘文館言啓曰。儀禮勿印通解進講事。命下矣。本館則竝與通解而無之。春坊冊子。有通解續單秩。而喪禮中一卷又缺。御覽案冊。旣已不備。諸臣侍講冊子。亦無以分排。成命之下。難於擧行。何以爲之。敢稟。傳曰。可印進。
정조 0년
傳于徐有慶曰。朴聖鉉事。非但李𡊠之謂。必有他委折。而更問不服。筵說事體。何等嚴重。而何敢漫漶乎。秋判之來詣闕外。捧供以奏之意。焉在。啓目中亦有不審處。刑曹判書從重推考。此供辭勿施。更捧以入。
정조 0년
以備忘記。傳于徐有慶曰。領相之𧏮。予於日前已諒。雖於日次。起居似難强赴。都提調之任許副。當此慈殿慈宮議藥之時。不可無都提調。而今日不可開政。右議政鄭存謙爲內局都提調。待明朝入侍。議定慈宮繼進湯劑事。遣史官。傳諭于右議政。
정조 0년
傳于洪國榮曰。其令刑判。此供辭勿施。更爲捧入。而下款語。若又抵賴。則勿爲捧入。過今日後。當令王府嚴問。
정조 0년
申大升。以刑曹言啓曰。因朴聖鉉緘辭。此供辭勿施。更爲捧入。而下款語。若又抵賴。則勿爲捧入事。命下矣。以傳敎內辭意。屢次嚴飭。必以李𡊠外他處傳示委折。使之毋隱直招。則謂以前招之外。無他可達之辭。其所緘對。又復如前。旣承若又抵賴勿爲捧入之下敎。則假飾之供。不敢捧入。而屢次嚴敎之下。終未捧直招。惶恐待罪之意。敢啓。傳曰。設置司寇。而不得捧鄕谷一文官緘答乎。卿則推考。卽爲捧緘以聞。
정조 0년
以承傳色口傳下敎曰。下問者。只是下疑語。承宜翰注有何關乎。遐方文官。若於翰注。則雖可曰同行。而至於承宣。則敢提於供辭之中乎。緘答異於王府公事。雖不由秋曹憲府。直自政院捧入例也。而其供辭中。至擧承宣。而該房承旨李秉鼎捧入。焉可無飭。罷職。
정조 0년
傳于申大升曰。承旨前望單子入之。
정조 0년
申大升啓曰。明日次對。兩司長官當爲進參。大司諫洪檍。待開門牌招。以爲進參之地。何如。傳曰。允。
정조 0년
傳于洪國榮曰。承旨有闕。代前修撰柳戇除授。牌招察任。
정조 0년
以承旨房望筒。傳于申大升曰。依前。
정조 0년
徐浩修。以御營廳言啓曰。武德門東邊宮墻三間許頹落處。北二營入直鄕軍二十名除出。限修築晝夜輪回守直之意。敢啓。傳曰。知道。
정조 0년
又以兵曹言啓曰。卽接北所衛將牒報。則武德門東邊宮墻三間許。因兩頹落云。依例令紫門監。爲先把子圍排。急速修築。而北二營入直御營軍二十名除出。限修築間。各別守直之意。敢啓。傳曰。知道。
정조 0년
丙申五月二十一日卯時。上御廬次。藥房入診入侍。都承旨右承旨追後入侍時。提調徐命善。副提調洪國榮。記事官尹翊東。記事官文采五。記事官朴祐源。醫官方泰輿慶絢吳道炯徐命緯。以次進伏訖。命善曰。昨日極熱。聖體。何如。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命善曰。湯劑進御日。爲日次。而日次退定。故不得診候。今日則診候。何如。上曰。置之。上曰。行副司直金漢耆。王大妃殿承候。命善曰。金漢耆承候後。臣等當更爲入侍矣。上曰。右承旨入侍。賤臣承命。召入右承旨李秉鼎進伏。命善等先退。上曰。翰林出去。儀禮板所在處考出。各處形止案知入。又命曰。都承旨新經湖南伯。儀禮經傳通解板有無。注書出去知入。賤臣以湖南則無之還奏。上曰。朱子本通解。黃勉齋續通解。兩南有之云。故自春坊。發關問之。則未詳其何道。而散秩且頑當疏板印出云。豈有無之之理哉。本朝有板多印出處矣。詳問玉堂以奏。賤臣承命出去。以通解板。全州有之。而頑不用已久。春坊有之而落秩。冊板置簿。無所在處還奏。上曰。自玉堂。發關兩南。通解板所在處知入。上曰。都承旨入侍。賤臣承命。召入都承旨徐浩修進伏。上曰。經傳板。全羅道無之乎。浩修曰。在於全州。而頑不用聞之。則在於嶺南云矣。浩修曰。筵說事體。何等嚴重。而近來贗本之謄播於外間者頗多。以訛傳訛。或有來問於臣等者。筵席之間。固無可祕之言。而至若以誤聽爽實。不成說話之本。肆然謄播。則大關國綱。當該史官。所宜論罪。而臣等請推之外。他無可施之罰。何以爲之乎。上曰。史官爲先緘問。而先以今月內史官捧傳旨。出擧條上曰。事變注書入侍。賤臣承命出傳。賤臣及祐源仍退。